ભૂવા વિષે થોડી વાત કરીએ તો અમદાવાદની જમીન પહેલા, બીજાં અને વધારેમાં વધારે ત્રીજા વરસાદમાં તો દગો દઈ જ જાય છે. શરૂઆત નાની ભૂવીથી થઈને એક આખી બસ માથાભેર પડે તો બસને જો પાછળ બમ્પર હોય તો પણ એ ન દેખાય એટલા મોટા ભૂવામાં પરિવર્તિત થઇ જાય છે. આવાં ભૂવાઓના સ્ટડી માટે ભારતમાંથી તો ઘણાં એક્સપર્ટ્સ અમદાવાદ આવી ગયા, અને એમનાં ગયા પછી કોર્પોરેશનના એન્જીનીયરોએ આ ભૂવાઓ અમદાવાદીઓને બસો સોળ કરોડમાં પડશે એવી ધમકી પણ આપી છે. પણ લેટરલ થીંકીંગ કરનાર કોર્પોરેશનનાં પદાધિકારીઓ આ ભૂવાઓને કાયમી કરવા અને ભૂવાઓનું નામકરણ કરવા વિચારી રહ્યા છે. આમાં પણ અમુક દિવંગત નેતાઓનાં સત્તાપક્ષમાં રહેલા પરિવારજનો સહજાનંદ અને પુષ્પકુંજ વાળા અખંડ ભૂવામાટે અંદર અંદર ઝગડી રહ્યા છે એવી અંદરની વાત પણ બહાર આવી છે. પણ નિષ્ઠુર કવિજનોએ અમદાવાદના આવાં ભૂવાઓ ઉપર કવિતા કે ગઝલ ન લખી અમદાવાદની સાઈઠ લાખની જનતાનો તિરસ્કાર કર્યો છે. તદુપરાંત લેખકોએ પણ ભૂવાતટ પર આકાર લેતી કોઈ નવલકથા આલેખી નથી. અરે, અશ્વિની ભટ્ટ જેવા લેખક છેક ભેડાઘાટ સુધી ફરી આવ્યા પણ ભેદભરમથી ભરપુર અને ૨૧૬ કરોડના ખજાનાવાળા ભૂવાઓ પર કોઈ પ્લોટ ન રચ્યો. આમ, અમદાવાદનાં ભવ્ય હેરીટેજ સમા ભૂવાઓ અને ભૂવા થકી અમદાવાદની પ્રજાને હળાહળ અન્યાય થયો છે.